CC Sabathia

Carsten Charles Sabathia Jr. ( ; lahir 21 Julai 1980) ialah bekas pemain besbol profesional Amerika yang bermain selama 19 musim dalam Major League Baseball (MLB) untuk pasukan Cleveland Indians, Milwaukee Brewers dan New York Yankees. Sabathia bertindak sebagai pitcher dan bermain dengan bertangan kidal, sama ada memukul mahupun melempar.

Sabathia membuat penampilan sulung dalam MLB bersama Cleveland Indians pada tahun 2001 dan menduduki tempat kedua dalam pemilihan Anugerah Rookie Terbaik American League (AL), di belakang pemenang Pemain Terbaik (MVP) AL tahun itu, Ichiro Suzuki. Beliau bermain selama tujuh setengah musim pertama bersama Indians, dan memenangi Anugerah Cy Young 2007. Sabathia membantu Indians memenangi gelaran Divisyen Tengah AL 2007 dan membawa mereka ke perlawanan playoff buat pertama kali sejak tahun rookie beliau. Selepas dipindahkan pada pertengahan musim 2008, Sabathia bermain bersama Milwaukee Brewers dan membantu pasukan itu layak ke playoff buat pertama kali dalam tempoh 26 tahun.

Pada musim sejuk 2008, Sabathia menandatangani kontrak selama tujuh tahun bernilai $161 juta dengan New York Yankees; ketika itu, ia adalah kontrak terbesar pernah ditandatangani oleh seorang pitcher. Bersama Yankees, beliau mendahului MLB dalam jumlah kemenangan pada tahun 2009 dan 2010 serta memenangi kejuaraan Siri Dunia 2009. Beliau juga dipilih sebagai Pemain Terbaik (MVP) Siri Kejuaraan American League 2009. Selepas mengalami kesukaran pertengahan karier yang disebabkan oleh penurunan kelajuan lontaran bola cepat, kecederaan lutut kronik, dan masalah alkoholisme, Sabathia kembali menemui kejayaan pada akhir 2010-an selepas mengubah gaya permainan menjadi pitcher kawalan sebelum bersara selepas musim 2019.

Sepanjang kerjayanya, Sabathia dipilih ke All-Star sebanyak enam kali dan memenangi Anugerah Warren Spahn tiga tahun berturut-turut (2007–2009). Pada Ogos 2017, beliau menjadi pemegang rekod paling banyak strikeout dalam National League oleh pitcher kidal. Pada 30 April 2019, Sabathia menjadi pitcher ketujuh belas dalam sejarah MLB yang mencapai 3,000 strikeout. Apabila beliau bersara selepas musim 2019, Sabathia mendahului semua pemain aktif dalam MLB dari segi jumlah kemenangan kerjaya, inning, dan strikeout. Dengan 251 kemenangan sepanjang kerjaya, beliau berkongsi tempat kedua sebagai pitcher kulit hitam dengan kemenangan terbanyak dalam sejarah liga bersama Bob Gibson (di belakang Ferguson Jenkins). Sabathia juga merupakan pitcher pertama yang memulakan karier pada abad ke-21 dan mencapai sekurang-kurangnya 250 kemenangan dalam musim biasa. Pada tahun 2025, beliau dipilih ke dalam Dewan Kemasyhuran Besbol Kebangsaan dalam tahun pertama kelayakannya.

Pautan luar

PitCCh In Foundation

Category:Kelahiran 1980
Category:Orang hidup
Kategori:Pemain besbol Amerika Syarikat
Category:Pemain Cleveland Indians
Category:Pelempar Major League Baseball
Category:Pemain Milwaukee Brewers
Category:Pemain New York Yankees
Kategori:Ahli Dewan Kemasyhuran Besbol Kebangsaan